Бала тәрбиесі баршамызға – ортақ

Бала бойындағы тәрбие – отбасы,ошақ қасынан бастау алады. Сондықтан дара Абай,дана Абай «Баланың басты тәрбиешісі – ата – анасы» деген.

«Бала тәрбиесі баршаға» дегендей оқу – тәрбие жұмысы барысында әр баланың өзіндік ерекшеліктерін ескеріп,артықшылықтарын бағалап,жан дүниесіне барар жолды дөп баса білу – міндетіміз. Адам бойындағы адамгершілік,ізгілік,мейірбандық қасиеттерін,сонымен қатар өмірге керекті дағдылар қалыптастыру – тәрбиенің басты мақсаттарының бірі.Қай қоғамда да,қай заманда да халқымыз ұрпақ тәрбиесіне ерекше көңіл бөлген. Өйткені ұрпақ- ұлттың жалғасы.

Бала – өмірдің жалғасы.Ұлы ғұлама Әбу Насыр Әл-Фараби: «Балаға әуелі тәрбие,онан соң білім беру қажет,өйткені ғылым тәрбиесіз залымдардың қолына түссе,халыққа опат алып келеді,»-деген екен.Сол балаға өнер үйретіп,кәсіпке баулу,тиянақты білім беріп,абзал азамат етіп тәрбиелеу қоғамдағы әрбір азаматтың міндеті десек,оларға саналы тәрбие,сапалы білім беруде ерекше орын алатын мектеп болып табылады.

Жетпіс жыл өзге ұлттың жетегінде жүріп,ұлттық рухани байлықтарымыздан бүтіндей айрылып қалудың аз-ақ алдында қалдық.Әкесін тыңдамайтын ұл,шешесін тыңдамайтын қыз өсті.Келе-келе қариялардан құтылудың жолын қарастыратын,ерінен үстем билікке талпынатын келін көбейді.Арақ пен нашақорлықтың салдарынан азғындаған мәңгүрт ұлдар көбейді.Тәрбиенің жетімсіздігінен тәнін саудалаған арсыз қыздар көбейді.Осының барлығын соңғы жылдары байқап,қорасына қасқыр шапқан қойшыдай байбалам салудамыз.Бұзудың оңай,түзеудің қиын екені бесенеден белгілі. Бүлінген нәрсені қалпына келтіру үшін уақыт қажет.Ал сондай бүліндіден бойымызды арылту бір күнде,бір жылда біте салатын тірлік емес.

«Үш жылдығын ойламаған еркектен без,үш күндігін ойламаған әйелден без»- дейді ғой халқымыз.Сол айтпақшы,ертеңгі күніміз не болар екен,балаларымыз,қала берді немерелеріміздің өмірі,тағдыры қалай болар екен деп қай-қайсымыздың да ойланатынымыз анық.Ал ертеңгі күнді білімсіз,тәлім-тәрбиесіз елестетудің өзі ақылға қонымсыз нәрсе.

Жастарға ақыл айтарда үлкендер сөздерін: «Шіркін,біз жас кезімізде қазіргі жастарға қарағанда басқаша едік..»-деп бастайды.Бұл – заңды құбылыс.Себебі әр заманның ағымы,дамуымен бірге адамның ойы,тұрмысы,қызығушылықтары да бірге дамып отырмақ.Кейінгі жастардың кейбір өрескел қылықтарын көріп,басымызды шайқап,қынжыламыз,заманымызды кінәлаймыз.Кінәліні алыстан,басқадан іздегіміз келеді.Ал соған жауапкер өзіміз,яғни үлкендер екенін мойындағымыз келмейді.

Күнделікті өмірде жастарымыздың ұл демей,қыз демей,анайы әдеттер көрсетіп,дөрекі сөздермен ауыздарын былғап сөйлейтінін кездестіріп жүрміз. Бос уақыттарын не бір жағымсыз әдеттерге итермелеп,күштеу,қорқыту,қылмыс жасаудың адам шошырлық әдіс-тәсілдерін насихаттап көрсететін шет елдің арзанқол фильмдерін көріп өскен баладан одан басқа не күтуге болады? Олардың көріп-білгендерін талғап,тыйым салатын ата-ананың қолы тие бермейді.Сол үшін ата-ана бір мезгіл бала тәрбиесіне көңіл бөлгені жөн болар еді.

Соңғы кезде бала тәрбиесіне Еуропа үлгісін көбірек енгізуге тырысамыз.Әрбір ата-ана өз баласының заман ағымымен тең басуын жаңаша білім алып,жаңаша тәрбие көруін қалайды.Әрине өркениетті елдер жеткен биікке жетіп,өмірдің биік белестеріне алғашқылардың қатарында шығып жатқанға не жетсін?!

Бірақ әр халықтың қанына біткен өзіндік ерекшеліктері бар емес пе? Біздің халқымыздың да мақтан тұтуға тұрарлық: ибалық,ізеттілік,инабаттылық,қонақжайлылық сияқты ізгілікті қасиеттері жетіп артылады.

Халқымыз сан қилы кезеңдерді басынан өткізгені мәлім.Бірақ ата-бабаларымыз қандай да болмасын кезеңде ұрпақ тәрбиесін естен шығармаған. «Әкеге қарап ұл өсер», «Шешеге қарап қыз өсер»,-дейді халық даналығы.Оны мына бір өлең жолдарынан аңғаруға болады.

Жақсы тәртіп көрсе бала күнінде,

Өнерімен қуантады түбінде.

Бала нені білсе жастан,ұядан,

Өле-өлгенше соны таныр қиядан.

Ата-анадан өсіп ұрпақ тараған,

Жақсы,жаман болса бала солардан.

Жүсіп Баласағұн.

«Бала тәрбиесі – ел болашағы». Ана сүтімен ауызданып,жылқы сүтімен жетілген халқымыз тәрбие мәселесін ешқашан назардан тыс қалдырмаған.Баланың ертеңгі тағдыры талайды алаңдатып,ұрпағының тәрбиесіне ерекше көңіл бөлген. Халқымыз бүгінгі асыр салып ойнап жүрген бүлдіршін – ертеңгі ел тұтқасын ұстайтын айтулы азамат,тұлымшағы желбіреген кішкентай ғана қыз – келешекте бір ұрпақтың ғана емес,ұлттың анасы болатындығын түсінген.

Сондықтан бала болашағына бей-жай қарамай,олардың тәлімді тәрбие мен терең білім алуына,өмірден өз орны мен мына дүниенің кетігін тауып,кірпіш болып қалануына жауапкершілікпен қараған. Алайда,өкінішке орай,бүгінгі таңда бала тәрбиесін кері ысырып қойып,олардың тек материалдық қажеттілігін ғана ойлайтынымыз ешкімге де жасырын емес. Бұның соңы орны толмас өкінішке ұрындырып,қолды мезгілінен кеш сермейтін де жағдайлар көптеп кездеседі.

Ұрпақтың тәрбиесі бұзылса,ұлттың келешегі бұлыңғыр.Осы райда қоғам қайраткері Ахмет Байтұрсынов атамыз айтқандай «Балам деген жұрт болмаса,жұртым дейтін бала қайдан шықсын» дегендей атадан қасиет қонған,анадан өсиет қонған ұрпақ қана ұлттың болашағы болған.

«Ұл атадан көрмейінше,сапар шекпес, қыз анадан көрмейінше,өнеге алмас», - дейді Қорқыт бабамыз. Олай болса,мектепте ұстаз берген тәрбиелік іліміміз,үйде ата-аналардың іс-әрекеттерімен ұштасып,жалғасын тауып жатса,құба-құп болар еді.

Ұлы ойшыл әл-Фараби: «Адамға ең бірінші білім емес, тәрбие берілуі керек, тәрбиесіз берілген білім – адамзаттың қас жауы, ол келешекте оның барлық өміріне апат әкеледі» деген екен. Ата-бабамыз қалыптастырған қалыпта тәрбиесі түзу болып бой көтерсек, дауға да, жауға да берілмейтін ұрпақ боларымыз анық! Өйткені ұрпаққа үлгілі тәрбие бере алу – қоғамның өзін,елдің тірегін қалыптастыру. Соның ішінде балаға өнегелі тәрбие бере білу – өлшеуі жоқ қазына.

Әрине біз қашанда балаларға жан-жақты тәрбие беруді жетілдіріп отыру – басты парызымыз дейміз. Бірақ сол тәрбие беруде үнемі кеш қалатынымыз ешкімді ойландырар емес. Ата – бабамыз баланың тәрбиесі бесіктен бастау алатынын айтқан. Бірақ көбіміз бүгінгі ұрпақтың,яғни ертеңгі ел тірегінің ақыл-парасаты мол,мәдениеті озық саналы өсуі,оның кейін есейгенде жияр біліміне ғана байланысты емес,ең алдымен құрсақтан берілетін иманды әдет-ғұрып,өнегелі салт-дәстүр,ұлттық болмыспен келетін тәрбие көзінде жатқанын ескере бермейміз.

Ендеше елдігімізді ерте қамдаймыз десек, «Бір жылын ойлаған күріш егеді, он жылын ойлаған ағаш егеді, ал жүз жылын ойлаған бала тәрбиелейді»,- деп айтылғандай,құрсақтан берілетін тәрбиенің орны бөлек екенін ескерген жөн. Сонда осы тәрбиемен бармақтай болса да берілген білімнің қоғам үшін өлшеусіз қазына болып оралатыны да сөзсіз.

Демек «Шеге тағаны сақтайды. Таға тұлпарды сақтайды. Тұлпар ерді сақтайды. Ер елді сақтайды» дегендей бабалар салған сара жолмен жүріп,елге тұтқа болатын ұрпақ тәрбиелеуіміз қажет.

Қорытындылай келе «Ұлды тәрбиелеу арқылы жердің иесін,қызды тәрбиелеу арқылы елдің иесін тәрбиелейтінімізді ұмытпайық. Жас жеткіншектердің жүрегіне нұр құйып,көңілдеріне қуат беріп,ертеңнің есігін сеніммен ашып,ұлтымыздың ұранындай,байрағымыздың қыранындай көкке қанат сермеуіне үлес қоса берейік дер едім.

Мақала иесі: Алжанова Лаззат Бекжановна

Түркістан облысы

Жетісай ауданы

«Атамекен» а.ә.

Баянды ауылы

«№ 74 ЖББМ» КММ